送鄧善之提調寫金經
作者：方回
朝代：宋

paragraphs: 二三十載鄉閭師，黄紙初除專講帷。
溧陽雖小亦新郡，學廩粗足晨昏炊。
曰事未然缺次遠，槐宮尚需蟬再嘶。
士食天祿行或使，暗中自有神扶持。
我昔識君初未髭，犀角雙盈方顙頤。
飽學武庫富蓄貯，粹行桓璧微瑕疵。
過市目不視左右，何啻董生園不窺。
含章晦美抱素藴，修之於家朝廷知。
一室萬里限戶閾，脚跟不動名四馳。
譬諸豐城瘞寶劍，紫氣貫斗當有時。
平生識字乃餘事，倉頡科斗揚雄奇。
飾翠泥金寫梵夾，凡善書者能辦之。
至用儒流董厥役，借此進賢培邦基。
晦翁豈止能詩者，澹庵胡公薦以詩。
唐柳公權以筆諫，忠鯁隨事堪箴規。
去去行行勿復遲，未至烹雌炊扊扅。
白玉之堂鳳凰池，不著君輩當著誰。